Ufahamu

Malizia ---Hakika, niliamini kuwa penye urembo ndipo penye ulimbo

PENYE UREMBO NDIPO PENYE ULIMBO
    Mashaka alijishika tama kwa uchungu na masikitiko makuu. Mstakabali wake ulijaa makunyanzi mithili ya mgunda wa viazi mbatata. Ilikuwa ni soni kubwa kwamba bingwa wa kitongoji chetu, alikuwa ametia guu moja kaburini na jingine ardhini. Mashaka aliyakunjua maisha yake ya siku za kisogoi akapiga darubini na kutanabahi mambo yote yaliyomtumbukiza katika dimbwi la jitimai.
    Mashaka alikuwa kijana mwenye nidhamu, fauka ya hayo, alikuwa mwenye mbinde za tingatinga na mtanashati ajabu. Basi huyo ndiye aliyekuwa barubaru imara kama chuma cha pua. Alikuwa ni fahali ambaye aliwafanya ng'ombe kupigana. Wanawake wengi wakaoneana gere sababu ya Mashaka. Wakaamini kuwa atakayefanikiwa kufunga ndoa naye ni mteule aliyeteulika.
    Ingawa kulikuwa na wanawake wengi Mashaka alimtamani mmoja, mmoja pekee. Huyo ailkuwa Susan binti Mayai. Susan aliingia katika maisha ya Mashaka wakati ambapo biashara yake ilikuwa imeimarika pakubwa. Ama kweli haina tabibu ndwele ya mapenzi, lau Mashaka angalijua kwamba kitumbua chake kimeingia mchanga, asingalijiingiza kwenye usuhuba uliomletea lindi la mashaka na shakawa tele.
    Susana alikuwa mwanamke wa kigugumiwa mate. Bila shaka aliumbwa akaumbika, mrembo kama hurulaini. Urembo wake uliwateka bakunja wanaume wengi pasi na kutambua kuwa uzuri wa mkakasi ndani kipande cha mti. Sifa zake zilisambaa ndani na nje ya kitongoji chao. Usuhuba kati yao ukanawiri na wakaanza kushiriki ngono bila kujali wala kubali.
    Mashaka alionywa na kukanywa dhidi ya kujikosea heshima lakini hakukanyika, kweli sikio la kufa halisikii dawa. Akatia masikio nta na kusema kuwa ni wivu tu wa walimwengu. Akaamua kwamba hatasikiliza la togo wala la jando. Alifanya haya minghairi ya kutambua kuwa mkataa pema, pabaya pamwita.
    Mashaja akapapia mambo bila kutambua kuwa dunia ni bahari yenye papa na papaupanga ambao ukiwapatia kwa pupa na papara, utalia kilio cha mbwa midomo juu. Hali halisi ya mambo ilidhihirika dhahiri shahiri, Susana alipomtumia arafa. "Dunia hadaa ulimwengu shujaa, wewe mburukenge tukutane ahera.Lahaula! Kumbe nyumba nzuri si mlango, fungua uingie ndani. Baada ya kupokea arafa alishikwa na wasiwasi wa mwasi aliyeasi kadamnasi ya insi.
    Ikathibitika kuwa Susana alikuwa na virusi vya ukimwi. Mashaka akawa mwenda Pate ambaye hauyi kiuyacho ni kilio lakini angemlilia nani? Susana alitoweka, kwa sasa Mashaka ni gofu la mtu. Amekonda na kukondeana mwiko wa pilau. Amefilisika nyondenyonde za ukimwi zimemfikisha hatima ya matumaini. Kila nimwangaliapo Mashaka nayakumba maneno ya hayati babu yangu Msiba wa kujitakia hauna kilio. Kisa cha Mashaka kilinifungua macho. Hakika niliamini kuwa penye urembo ndipo penye ulimbo.